Document ID: 32013D0030

DECIZIA DE PUNERE ÎN APLICARE A COMISIEI
din 16 noiembrie 2012
de adoptare a unei prime liste actualizate a siturilor de importanță comunitară pentru regiunea biogeografică a Mării Negre
[notificată cu numărul C(2012) 8234]
(2013/30/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (1), în special articolul 4 alineatul (2) al treilea paragraf,
întrucât:
(1)
Regiunea biogeografică a Mării Negre menționată la articolul 1 litera (c) punctul (iii) din Directiva 92/43/CEE cuprinde părți din teritoriile UE ale Bulgariei și României, astfel cum sunt specificate pe harta biogeografică aprobată la 20 aprilie 2005 de comitetul înființat prin articolul 20 din directiva respectivă, denumit în continuare „Comitetul Habitate”.
(2)
În contextul unui proces inițiat în 1995, este necesar să se realizeze progrese suplimentare în ceea ce privește înființarea efectivă a rețelei Natura 2000, care reprezintă un element esențial al protejării biodiversității în Uniune.
(3)
Lista inițială a siturilor de importanță comunitară pentru regiunea biogeografică a Mării Negre, în sensul Directivei 92/43/CEE, a fost adoptată prin Decizia 2009/92/CE a Comisiei (2). În temeiul articolului 4 alineatul (4) și al articolului 6 alineatul (1) din Directiva 92/43/CEE, statul membru în cauză trebuie să desemneze cât mai curând posibil, în termen de maximum șase ani, ca arii speciale de conservare siturile incluse în lista siturilor de importanță comunitară pentru regiunea biogeografică a Mării Negre, stabilind prioritățile și măsurile de conservare necesare.
(4)
În contextul unei adaptări dinamice a rețelei Natura 2000, listele siturilor de importanță comunitară fac obiectul unei revizuiri. O actualizare a listei siturilor de importanță comunitară pentru regiunea biogeografică a Mării Negre este, prin urmare, necesară.
(5)
Pe de o parte, actualizarea listei siturilor de importanță comunitară pentru regiunea biogeografică a Mării Negre este necesară în vederea includerii siturilor suplimentare propuse începând cu anul 2010 de către statele membre ca situri de importanță comunitară pentru regiunea biogeografică a Mării Negre în sensul articolului 1 din Directiva 92/43/CEE. Pentru aceste situri suplimentare, obligațiile care decurg din articolul 4 alineatul (4) și din articolul 6 alineatul (1) din Directiva 92/43/CEE trebuie aplicate cât mai curând posibil, în termen de maximum șase ani de la adoptarea prezentei decizii.
(6)
Pe de altă parte, actualizarea listei siturilor de importanță comunitară pentru regiunea biogeografică a Mării Negre este necesară pentru a reflecta eventualele modificări ale informațiilor referitoare la situri, comunicate de statele membre ulterior adoptării listei inițiale a Uniunii. În acest sens, această listă actualizată a siturilor de importanță comunitară pentru regiunea biogeografică a Mării Negre constituie o versiune consolidată a listei siturilor de importanță comunitară pentru regiunea biogeografică a Mării Negre. Trebuie subliniat faptul că, pentru toate siturile incluse în prezenta decizie, obligațiile care decurg din articolul 4 alineatul (4) și din articolul 6 alineatul (1) din Directiva 92/43/CEE trebuie aplicate cât mai curând posibil, în termen de maximum șase ani de la adoptarea listei siturilor de importanță comunitară în care situl a fost inclus pentru prima dată.
(7)
Pentru regiunea biogeografică a Mării Negre, listele siturilor propuse ca situri de importanță comunitară în sensul articolului 1 din Directiva 92/43/CEE au fost transmise Comisiei în perioada martie 2007-octombrie 2011, în conformitate cu articolul 4 alineatul (1) din Directiva 92/43/CEE.
(8)
Listele de situri propuse au fost însoțite de informații referitoare la fiecare sit, furnizate prin intermediul formularului stabilit prin Decizia 97/266/CE a Comisiei din 18 decembrie 1996 privind formularul-tip pentru siturile propuse ca situri Natura 2000 (3).
(9)
Informațiile respective includ harta sitului, transmisă de statele membre în cauză, denumirea, localizarea și suprafața sitului, precum și datele obținute prin aplicarea criteriilor prevăzute în anexa III la Directiva 92/43/CEE.
(10)
Pe baza proiectului de listă elaborat de Comisie de comun acord cu fiecare dintre statele membre în cauză, care identifică, în plus, situri ce găzduiesc tipuri de habitate naturale prioritare sau specii prioritare, este necesar să se adopte o listă actualizată de situri selectate ca situri de importanță comunitară pentru regiunea biogeografică a Mării Negre.
(11)
Cunoștințele privind existența și repartizarea tipurilor de habitate naturale și a speciilor evoluează în permanență, ca rezultat al controlului desfășurat în conformitate cu articolul 11 din Directiva 92/43/CEE. Prin urmare, evaluarea și selectarea siturilor la nivelul Uniunii au fost efectuate pe baza celor mai bune informații disponibile în prezent.
(12)
Unele dintre statele membre în cauză nu au propus suficiente situri pentru a îndeplini cerințele din Directiva 92/43/CEE în ceea ce privește anumite tipuri de habitate și anumite specii. Prin urmare, pentru tipurile de habitate și speciile respective nu se poate concluziona că rețeaua Natura 2000 este completă. Luând în considerare timpul necesar pentru primirea informațiilor și pentru a ajunge la un acord cu statele membre, este necesară adoptarea unei liste actualizate a siturilor, care va trebui revizuită în conformitate articolul 4 din Directiva 92/43/CEE.
(13)
Având în vedere caracterul incomplet al cunoștințelor privind existența și repartizarea anumitor tipuri de habitate naturale din anexa I și a anumitor specii din anexa II la Directiva 92/43/CEE, nu se poate stabili dacă rețeaua este completă sau incompletă. Lista trebuie revizuită, dacă este necesar, în conformitate cu articolul 4 din Directiva 92/43/CEE.
(14)
Din motive de claritate și transparență, Decizia 2009/92/CE trebuie abrogată.
(15)
Măsurile prevăzute de prezenta decizie sunt conforme cu avizul Comitetului Habitate,
ADOPTĂ PREZENTA DECIZIE:
Articolul 1
Prima listă actualizată a siturilor de importanță comunitară pentru regiunea biogeografică a Mării Negre, în conformitate cu articolul 4 lineatul (2) al treilea paragraf din Directiva 92/43/CEE, este stabilită în anexa la prezenta decizie.
Articolul 2
Decizia 2009/92/CE se abrogă.
Articolul 3
Prezenta decizie se adresează statelor membre.
Adoptată la Bruxelles, 16 noiembrie 2012.

Labels: 20